**Να αποκατασταθεί άμεσα η αδικία σε συνεργασία με το ΑΣΕΠ για το παράβολο των εκπαιδευτικών**

Συζητήθηκε χθες στη Βουλή η ερώτηση της Βουλευτού του ΜέΡΑ25 Α' Αθήνας Αγγελικής Αδαμοπούλου αναφορικά με το παράβολο των 3 ευρώ των εκπαιδευτικών των οποίων οι αιτήσεις απορρίφθηκαν από τον ΑΣΕΠ για τυπικούς εντελώς λόγους.

Η Βουλευτής έκανε λόγο για καθαρή ασάφεια και σύγχυση ως προς τις οδηγίες που είχαν δοθεί για την έκδοση του παραβόλου, την πληρωμή του και την επιτυχή ολοκλήρωση της διαδικασίας. Ανέφερε χαρακτηριστικά ότι *"παραπλανήθηκαν σχεδόν 2.000 υποψήφιοι με κίνδυνο να αποκλειστούν από μόνιμους διορισμούς και διορισμούς αναπληρωτών για τα επόμενα 3 έτη!"*. Μάλιστα η "πλάνη" τους αυτή δεν οφείλεται ούτε σε δική τους αμέλεια και φυσικά σε καμία περίπτωση δεν έγινε σκόπιμα (ιδίως δε αν λάβουμε υπόψη ότι αφορά ένα αμελητέο παράβολο της τάξης των 3 ευρώ), αλλά αντιθέτως οφείλεται σε υπαιτιότητα της διοίκησης που δεν διευκρίνισε επαρκώς την διαδικασία.

Απάντηση έδωσε η Υφυπουργός Παιδείας Σοφία Ζαχαράκη, η οποία επικαλέστηκε την ανεξαρτησία του ΑΣΕΠ, καθιστώντας σαφές ουσιαστικά ότι η Κυβέρνηση δεν σκοπεύει να αναλάβει κάποια πολιτική πρωτοβουλία για την επίλυση του συγκεκριμένου προβλήματος.

Από την πλευρά της η Βουλευτής του ΜέΡΑ25 αντέτεινε ότι μπορεί η Κυβέρνηση αν το επιθυμεί να προχωρήσει σε νομοθετική λύση του ζητήματος, μέσω της υιοθέτησης της διάταξης που προτείνουν οι ίδιοι οι υποψήφιοι. Ενώ υπογράμμισε ακόμα την υποκρισία της Κυβέρνησης που σε άλλες αρχές παρεμβαίνει κανονικότατα ακόμα και με την εκπαραθύρωση Πρόεδρων αυτών -όχι φυσικά ότι κάτι τέτοιο είναι καλό-. Ενώ έκανε λόγο ακόμα για την παραβίαση της συνταγματικής προστασίας της εργασίας των ανθρώπων αυτών και για το προσχηματικό επιχείρημα της Κυβέρνησης και του ΑΣΕΠ περί δήθεν καθυστέρησης της πλήρωσης των κενών θέσεων στην ειδική αγωγή.

Τέλος κάλεσε την Κυβέρνηση και την Υπουργό να αποκαταστήσουν άμεσα την αδικία σε συνεργασία με τον ΑΣΕΠ, έναντι όλων αυτών των ανθρώπων και να επιλυθεί το εν λόγω ζήτημα που έχει ανακύψει.